Eins og alþjóð veit eru íslensku jólasveinarnir aldir upp á tröllamjólk og bræðurnir Stekkjastaur , Giljagaur og Skyrgámur sérlega sólgnir í mjólk og mjólkurmat . En hver eru tengsl mjólkurneyslu við krabbamein ? Ekki er hægt að gefa afgerandi svar um tengsl mjólkurneyslu við krabbamein , enda krabbamein yfirheiti margra sjúkdóma sem þróast á ólíkan hátt . Í fyrra birtu hinar virtu rannsóknarstofnanir World Cancer Research Fund og American Institute for Cancer Research niðurstöður viðamikillar samantektar á tengslum mataræðis og krabbameins . Mjólk og mjólkurvörur innihalda prótein , kalk , joð og önnur mikilvæg næringarefni . Íslenskar ráðleggingar um mataræði mæla með tveimur skömmtum á dag af fituminni og hreinum mjólkurvörum . Einn skammtur getur verið eitt glas , skál eða dós af mjólkurmat eða tvær ostsneiðar . Mjólkurneysla er þó ekki nauðsynlegur hluti af hollu mataræði , vel er hægt að fá öll næringarefni úr öðrum matvælum . Einstaklingar sem kjósa að sleppa mjólkurvörum þurfa sérstaklega að passa að fá nóg kalk , til dæmis með því að nota kalkbætta jurtamjólk . Krabbameinsfélagið tekur undir íslensku ráðleggingarnar um að hófleg neysla á mjólk og mjólkurvörum geti verið hluti af hollu mataræði hjá flestum , þar sem áherslan er á fjölbreytni í fæðuvali . Stekkjastaur , Giljagaur og Skyrgámur gleðjast eflaust yfir því .